b"\n_START_ARTICLE_\nJofre III de Rocabert\xc3\xad\n_START_SECTION_\nBiografia\n_START_PARAGRAPH_\nFou fill i hereu del vescomte Dalmau V de Rocabert\xc3\xad i d'Arsenda de Pin\xc3\xb3s. El 1229, molt jove encara, acompany\xc3\xa0 el seu pare a la conquesta de Mallorca. Dalmau V trob\xc3\xa0 la mort durant el setge de Ciutat de Mallorca. Segurament pel fet de ser lluny del vescomtat, els seus dominis quedaren en mans d'Hug Jofre I de Rocabert\xc3\xad, que devia ser el seu germ\xc3\xa0 o b\xc3\xa9 el seu oncle, i que els reg\xc3\xad en nom seu fins a 1250. _NEWLINE_Jofre III va acompanyar el rei Jaume I el Conqueridor en molts dels seus viatges, tant de guerra com de pau. A part de la conquesta de Mallorca, el 1256 assist\xc3\xad a l'entrevista que el rei tingu\xc3\xa9 a S\xc3\xb2ria amb Alfons el Savi i particip\xc3\xa0 en la campanya de M\xc3\xbarcia de 1266 i al viatge que el Conqueridor f\xc3\xa9u al concili de Li\xc3\xb3 el 1272. _NEWLINE_El 1274, per\xc3\xb2, a instigaci\xc3\xb3 del comte d'Emp\xc3\xbaries, va prendre part en la revolta nobili\xc3\xa0ria contra el rei, juntament amb el seu fill. Malgrat aix\xc3\xb2, es reconcili\xc3\xa0 aviat amb el monarca i va formar part del tribunal creat per acabar amb l'enfrontament._NEWLINE_Fora d'una topada el 1242, va mantenir bones relacions amb el comte Pon\xc3\xa7 IV d'Emp\xc3\xbaries, que li va voler encomanar el projecte de restauraci\xc3\xb3 de l'antiga vila d'Emp\xc3\xbaries (1248). _NEWLINE_El 1249 pact\xc3\xa0 el matrimoni del seu fill i hereu, Dalmau, amb Ermessenda, filla d'Arnau Desfar o de Navata, senyor de Peralada, que li ced\xc3\xad la senyoria de la vila el 1256. Amb aquesta important incorporaci\xc3\xb3, el vescomtat de Rocabert\xc3\xad deixava de ser un territori feudal exclusivament muntanyenc i s'introdu\xc3\xafa a la trama de les florents viles del centre de la plana empordanesa. Peralada, que aviat esdevingu\xc3\xa9 centre dels dominis dels Rocabert\xc3\xad, f\xc3\xa9u del vescomte el senyor feudal m\xc3\xa9s poder\xc3\xb3s de la comarca despr\xc3\xa9s del comte d'Emp\xc3\xbaries. Afavor\xc3\xad el creixement econ\xc3\xb2mic de la vila, sobretot despr\xc3\xa9s d'obtenir del rei \xe2\x80\x95interessat a contrarestar el poder del comte emporit\xc3\xa0\xe2\x80\x95 llic\xc3\xa8ncia per a celebrar-hi fires i mercats. _NEWLINE_Per fer un servei a la corona i engrandir el mateix vescomtat encarreg\xc3\xa0 al seu fill Dalmau que pact\xc3\xa9s amb San\xc3\xa7a de Santaeug\xc3\xa8nia la permuta de la baronia de Vilademuls pel castell, vila i senyoria de Torroella de Montgr\xc3\xad a l'infant Pere i rebia en canvi Vilademuls, Sant Lloren\xc3\xa7 de la Muga i la for\xc3\xa7a de Bassegoda. _NEWLINE_Quan Pere el Gran acced\xc3\xad al tron (1276), Jofre ja tenia una edat avan\xc3\xa7ada. No va poder anar a la campanya de conquesta de Sic\xc3\xadlia de 1282, per\xc3\xb2 s\xc3\xad que hi va anar el seu fill Dalmau, amb una host de 150 homes. Jofre va morir dos mesos despr\xc3\xa9s de la partida de l'expedici\xc3\xb3, deixant el vescomtat orfe de govern fins a la tornada del fill."